© Reuters

Турция е свалила руски изтребител на границата си със Сирия, след като самолетът е нарушил въздушното пространство на страната, предаде CNN Turk. Самолетът се е разбил на сирийска територия.

Министерството на отбраната в Москва е заявило, че сваленият самолет е Су-24 руско производство и принадлежи на руската бойна група в Сирия, съобщи "Интерфакс". Агенцията цитира представител на ведомството, според когото Русия може да докаже, че през цялото време машината е била в небето на Сирия и не е нарушавала турското въздушно пространство.

От турската армия казват, че е стреляно от два турски F-16, които са предупредили нарушителя, преди да открият стрелба по него. В продължение на около 5 минути те са отправили към него 10 предупреждения, се казва в съобщението на армията, цитирано от "Ройтерс".



#SONDAKİKA! Türkmen Dağı'nın yakınına savaş uçağı düştü... Uçağın düşme anını Habertürk TV ekibi görüntüledi https://t.co/PCUK9Z6RTA





— Habertürk TV (@HaberturkTV) November 24, 2015

Руските военни обаче представят съвсем различна версия. Според тях, изглежда, самолетът е свален със стрелба от земята, докато се е намирал на височина от 6000 метра.

Анкара настоява, че е имало два бойни самолета, наближаващи турското въздушно пространство, и единият от тях на няколко пъти го е нарушил и е бил свален. Разполагаме с доказателства за навлизането в турското небе, допълват военните.

© Reuters Самолет Су-24 излита от базата "Хмеймим" край Латакия, където е разпологенаруската авиационна група в Сирия.

Кадри, разпространени от Анадолската информационна агенция, показват, че двамата пилоти на бойния самолет са катапултирали.

Репортер на CNN Turk в района твърди, че хеликоптери издирват пилотите, че се чуват изстрели и че единият от тях вероятно е пленен от етнически турци от Сирия. Според източници на телевизията вторият пилот е загинал.

Анадолската агенция твърди, че хеликоптерите в издирвателната операция са руски.

Сирийска бунтовническа организация разпространи видеоклип, в който се твърди, че един от пилотите е мъртъв, предаде "Ройтерс".

Агенцията разказва, че е получила кадрите от групировка, която действа в северозападната част на Сирия и се бори срещу режима на Башар Асад. Не е известно в района да действа "Ислямска държава".

Във видеото се вижда как мъж, за когото се твърди, че е единият от пилотите на сваления Су-24, лежи неподвижно и е тежко ранен. Членове на групировката се приближават към него и се чуват думите "руски пилот" и "Бог е велик".

Представител на групировката, пожелал анонимност, потвърди пред "Ройтерс", че мъжът е мъртъв. Той не споменава нищо за втория пилот, който е бил в самолета.

Според източници на РБК единият пилот е задържан от турската полиция, а не от етническите турци в Сирия. Анкара твърди, че и двамата пилоти са живи.

Говорителят на Кремъл Дмитрий Песков заяви, че случилото се е "много сериозен инцидент", но допълни, че още е рано да се правят заключения.

"Невъзможно е да се коментира, преди да имаме цялата информация", обясни пред репортери Песков.



#BREAKING Security sources say there has been air space violation, warplane shot, this is the moment of crash pic.twitter.com/UkpPbq9pMJ

— CNN Türk ENG (@CNNTURK_ENG) November 24, 2015

Премиерът Ахмет Давутоглу нареди на външното министерство да се консултира с партньорите в НАТО, ООН и страните в района във връзка с последните събития на сирийската граница, съобщава кабинетът на министър-председателя. Според "Таймс" днес ще има извънредна среща на Алианса.

Самолети като сваления в района имат само сирийците и руската бойна авиация, действаща от базата край Латакия.



#BREAKING CNN Turk reporter on the ground based on local sources says one of the pilots captured by Turkmens pic.twitter.com/ygLYFU2iHw

— CNN Türk ENG (@CNNTURK_ENG) November 24, 2015

В петък в Анкара бе извикан руският посланик Андрей Карлов, за да му бъде връчена нота по повод ударите срещу селища на етнически турци в Сирия, съобщи премиерът Ахмет Давутоглу, цитиран от "Ройтерс". Външното министерство предупреди Москва със "сериозни последици" за двустранните отношения и призова към незабавното спиране на ударите в тази част от Северна Сирия.

Още в началото на октомври Сирийското турско събрание обвини Русия за бомбардировки на Тел-Бис, където според Москва има позиции на "Ислямска държава". Там са загинали поне 40 души, включително етнически турци. Анкара пое ангажименти по защита на това население, което изпраща части за сражения с армията на Асад.

Турските медии съобщават, че самолетът е паднал в района на селището Ямади на границата с Турция.

Руското министерство на отбраната съобщи днес и за друг инцидент - за стрелба с противотанкови ракети по автомобили, с които са пътували руски журналисти в Сирия. Единият от тях е ранен, допълва РИА "Новости".

Това се е случило в понеделник, когато руснаците са били близо до фронтовата линия на сирийската армия край селището Дагмашлия, допълват от министерството, цитирани от "Интерфакс".

Изтребителят Су-24 влиза в употреба в Съветската армия през 1967 г. и до момента е в употреба в Русия, бивши съветски републики и други страни, където е изнасян. Последната бройка самолети е произведена през 1997 г. като до тогава са били произведени около 1 400.

Моделът не е подлаган на значителни подобрения, освен добавяне на различни навигационни и оръжейни системи.

Самолетът е бил използван от Русия във военни действия в Афганистан, Чечения, Южна Осетия. По време на операция "Пустинна буря" 24 от 30-те иракски Су-24 са преместени в Иран, като много от пилотите решават да дезертират.

Има сравнително малко инциденти със самолета извън бойни ситуации, като повечето се дължат на проблеми с двигателя или навигационната система.

Русия обяви, че разполага с 12 самолета Су-24 в Сирия, които се намират на базата в Латакия

Моделът трябва да бъде напълно заменен в руската армия със значително по-модерния Су-34.

Подробности очаквайте по-късно на www.dnevnik.bg.